'पानीफोटो'मा गुरुचेलाको फरक भूमिका 
रंगकर्मी अनुप बराल र खगेन्द्र लामिछाने गुरुचेला हुन् । अभिनयका गुरु अनुपले नै खगेन्द्रलाई अभिनय सिकाए । खगेन्द्र पनि अनुपलाई आफ्नो गुरु स्वीकार्छन् । वास्तविक जीवनमा उनी दुईले अभिनय सिक्ने र सिकाउने भूमिका निभाए । तर, प्रदर्शनको तयारीमा रहेको 'पानीफोटो'मा भने यी दुईको भूमिका फेरिएको छ । आफूले लेखेको पुस्तक  'पानीफोटो'मा आधारित रहेर बनाएको फिल्ममा खगेन्द्रले आफ्ना गुरुलाई अभिनय गराएका छन् । छायांकनका क्रममा अनुपले आफू गुरु रहेको भान नगराउँदा फिल्ममा समस्या नभएको बताए । 
काठमाडौँ — रंगकर्मी अनुप बराल र खगेन्द्र लामिछाने गुरुचेला हुन् । अभिनयका गुरु अनुपले नै खगेन्द्रलाई अभिनय सिकाए । खगेन्द्र पनि अनुपलाई आफ्नो गुरु स्वीकार्छन् । वास्तविक जीवनमा उनी दुईले अभिनय सिक्ने र सिकाउने भूमिका निभाए । तर, प्रदर्शनको तयारीमा रहेको 'पानीफोटो'मा भने यी दुईको भूमिका फेरिएको छ । आफूले लेखेको पुस्तक  'पानीफोटो'मा आधारित रहेर बनाएको फिल्ममा खगेन्द्रले आफ्ना गुरुलाई अभिनय गराएका छन् । छायांकनका क्रममा अनुपले आफू गुरु रहेको भान नगराउँदा फिल्ममा समस्या नभएको बताए । 'अनुप दाइ मेरो गुरुजी । उहाँका लागि त्यो आदर, सम्मान मनमा छ । उहाँले मलाई छायांकन अथवा अर्को कुनै दिन पनि म तेरो गुरुजी हो भनेर भावना देखाउनु भएन । त्यो उहाँको राम्रो पक्ष हो भन्ने लाग्छ । छायांकन सकिएपछि उहाँ मेरो गुरु म उहाँको चेला होला । तर, सेटमा उहाँ कलाकार म निर्देशक हो नि त । हामी दुवैजना अनुशासनमा बसेर काम गर्‍यौं,'खगेन्द्र फिल्मको ट्रेलर सार्वजनिक गर्ने कार्यक्रममा भने,'सबै कलाकारले आफ्नो जिम्मेवारी बुझेर आफ्नो काम इमान्दार पुर्वक गर्‍यो भने त्यहाँ कुनै समस्या सिर्जना हुँदैन । अर्काको काममा बढी चासो दिन थाल्यो भने समस्या हुने हो । तर, हाम्रो फिल्ममा समस्या नआउनुको कारण सबैले आ-आफ्नो ठाउँमा रहेर काम गर्नुभयो । म उहाँप्रति धन्यवादी छु । उहाँले म तेरो गुरुजी हो भन्ने भावना कहीँ न कहीँ देखाउनु भएको भए समस्या हुने थियो ।'छायांकनका क्रममा आफूले खगेन्द्रलाई कहिल्यै चेलाको रुपमा महसुस नगरेको अनुप सुनाउँछन् । 'यो फिल्ममा म यो एक्टिङ कोच थिएँ । फिल्ममा अनुबन्धित भएका कलाकारलाई आफ्नो चरित्रसँग कसरी नजिक हुने भनेर मैले वर्कशप दिएँ । त्यही क्रममा मैले फिल्ममा सानो भूमिका पाएँ,पछि ठूलो भूमिका पाए  । कोचले त गोल कसरी हान्ने भनेर सिकाउँछ । तर, आफूले हान्न सक्दैन नि । हो, मलाई छायांकनको क्रममा अभिनय गर्न गाह्रो भयो,'अनुपले छायांकनका समय सम्झँदै भने,'त्यसपछि खगेन्द्रसँग कुरा हुन्थ्यो । अनि उसले जस्तो गरिरहनु भएको छ त्यसै गर्नुस् भन्थ्यो अनि मलाई सजिलो हुन्थ्यो । त्यसपछि मैले कहिल्यै पनि उसलाई चेला भनेर महसुस नै गरिन ।'खगेन्द्रको डेब्यु निर्देशनमा बनेको फिल्म 'पानीफोटो'मा अभिनेत्री मेनुका प्रधानको अभिनय छ । अनुप मेनुकाको पनि गुरु । आफ्नो गुरुसँगै पर्दामा जोडी बनेर अभिनय गर्न उनलाई पनि गाह्रो भएको रहेछ । तर, अनुप र खगेन्द्रले साथ दिएपछि आफूले फिल्ममा गुरुसँग अभिनय गर्न सकेको मेनुकाले बताइन् । 'फिल्ममा मैले जुन चरित्र पाएको छु । त्यो चरित्र निभाउन मलाई एकदम डर लागेको थियो । तर, उहाँहरु दुवै जनाले मेरो हात समाएर मलाई डोर्‍याउनुभयो,'मेनुकाले सुनाइन् । 